Man erg aangerand, vrou verkrag tydens kapingDie gekaapte voertuig nadat dit teruggevind is. Foto: Verskaf ŉ Man is erg aangerand en ŉ vrou glo herhaaldelik verkrag nadat ŉ lykswa Sondagaand aan die Oos-rand in Gauteng gekaap is. Hoofsupt. Wilfred Kgasago, woordvoerder van die Ekurhuleni-metropolisie (EMPD), het gesê die gekaapte lykswa is vanoggend teruggevind, maar niemand is nog in verband met die voorval in hegtenis geneem nie. Volgens die polisie se voorlopige ondersoek is die bestuurder van die lykswa omstreeks 21:00 by die Umthambeka-gedeelte in Tembisa deur vier kapers oorval toe hy die hek by sy huis oopgemaak het. Die kapers het die man met ŉ pistool aangerand en gedreig en ure lank met hom in die gekaapte voertuig rondgery. “Terwyl hulle rondgery het, het die kapers klaarblyklik ŉ saamrygeleentheid aan ŉ vrou gebied en daarna glo beurte geneem om haar in die lykswa te verkrag,” het Kgasago gesê. “Die beseerde bestuurder is vanoggend in die vroeë oggendure in Entshonalanga langs die pad afgelaai waar gemeenskapslede hom gevind en gehelp het om ŉ saak by die polisie aanhangig te maak. Dit is nie bekend wat van die vrou geword het wat glo deur die kapers verkrag is nie en die polisie is besig om dit te ondersoek.” Volgens Kgasago is die gekaapte lykswa omstreeks 05:00 deur middel van ŉ opsporingstoestel in Tembisa opgespoor. Die kapers het die voertuig in die Umthambeka-gedeelte agtergelaat en op die vlug geslaan.